Publication: Magyar Közlöny
Issue: MK-2010-73 (Year: 2010, Number: 73)
Era: contemporary
Section: Melléklet a 20/2010. (V. 11.) OKM rendelethez
Paragraph Index: 563

a) Színjátékos történetek 2 óra Hétköznapi történeteink. Ünnepi történeteink. Hogyan jön létre egy színházi előadás? Páros, majd osztályszintű munka. Olyan hétköznapi helyzetek párokban való felidézése, amikor történeteket szoktunk elmondani egymásnak. Az ilyen helyzetek közös összegzése, majd beszélgetés arról, hogy milyen szerepet töltenek be életünkben a történetek. Csoportmunka. A hazánkban honos és helyben is ápolt ünnepek (Karácsony, Húsvét, Pünkösd, Mikulás, Szent Márton napja stb.) történeteinek felidézése egy-egy hívókép segítségével. A történetek elmondása a többieknek. Vetítés osztályszinten. Karácsonyi pásztorjátékba, húsvéti misztériumjátékba bepillantó filmrészletek közös megtekintése és a látottak értelmezése. Osztályszintű munka. A karácsonyi vagy a húsvéti történetet megidéző ünnepi előadás megtervezése és megvalósítása az iskolában vagy egy olyan külső helyszínen, ahol a diákok örömet okoznak a szereplésükkel. Csoport-, majd osztályszintű munka. A diákokat érdeklő kérdések gyűjtése a színház világával és a színészi munkával kapcsolatban – előbb kisebb csoportokban, majd az összes kérdést rendszerezve és egy közös listán egyesítve. Vendéglátás. Osztályszintű beszélgetés egy meghívott színésszel, színházi rendezővel vagy drámatanárral – az előzőleg összegyűjtött kérdések felhasználásával arról, miként születik meg egy színházi előadás.

Source: https://magyarkozlony.hu/hivatalos-lapok/e0d859421ba7844aeb3b63c050c49a07c841fe25/dokumentumok/6ba5b3e4415f33eb8ffae2ef1062e526c5106e6d/letoltes